Kopīgs priekšlikums PADOMES REGULA ar ko groza Regulu (ES) Nr. 442/2011 par ierobežojošiem pasākumiem saistībā ar situāciju Sīrijā /* COM/2011/0590 galīgā redakcija - 2011/0251 (NLE) */





PASKAIDROJUMA RAKSTS (1) Padome 2011. gada 9. maijā pieņēma Regulu (ES) Nr. 442/2011 par ierobežojošiem pasākumiem saistībā ar situāciju Sīrijā. (2) Padome 2011. gada 2. septembrī grozīja Regulu (ES) Nr. 442/2011, lai paplašinātu pret Sīriju vērstos pasākumus, tai skaitā, paplašinot kritērijus iekļaušanai sarakstos un nosakot aizliegumu iepirkt, importēt un transportēt jēlnaftu no Sīrijas. (3) Padome panāca arī politisku vienošanos pieņemt papildu pasākumus, proti, noteikt aizliegumu veikt ieguldījumus jēlnaftas nozarē un papildināt sarakstus. (4) Padome nolēma arī aizliegt Sīrijas banknošu piegādi Sīrijas Centrālai bankai un pielāgot noteikumus, kas aizsargā uzņēmējus pret prasījumiem, kas saistīti ar sankciju piemērošanu. Papildus tam Padome nolēma iesaldēt noteiktus Sīrijas finanšu aktīvus, vienlaikus nodrošinot, ka tas neliedz veikt likumīgus darījumus ar Sīriju. (5) Šie pasākumi ir Līguma par Eiropas Savienības darbību piemērošanas jomā, tādēļ, jo īpaši lai nodrošinātu to, ka uzņēmēji visās dalībvalstīs tos piemēro vienādi, ir nepieciešamas Savienības līmeņa reglamentējošas darbības šo pasākumu īstenošanai. 2011/0251 (NLE) Kopīgs priekšlikums PADOMES REGULA ar ko groza Regulu (ES) Nr. 442/2011 par ierobežojošiem pasākumiem saistībā ar situāciju Sīrijā EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 215. pantu, ņemot vērā Padomes Lēmumu 2011/273/KĀDP par ierobežojošiem pasākumiem pret Sīriju[1], ņemot vērā Savienības Augstās pārstāves ārlietās un drošības politikas jautājumos un Eiropas Komisijas kopīgo priekšlikumu, tā kā: (1) Padome 2011. gada 9. maijā pieņēma Regulu (ES) Nr. 442/2011[2] par ierobežojošiem pasākumiem saistībā ar situāciju Sīrijā. (2) Ar 2011. gada 2. septembra Regulu (ES) Nr. 878/2011[3] Padome grozīja Regulu (ES) Nr. 442/2011, lai paplašinātu pasākumus pret Sīriju, tai skaitā paplašinot kritērijus iekļaušanai sarakstos un nosakot aizliegumu iepirkt, importēt vai transportēt jēlnaftu no Sīrijas. (3) Ar Padomes 2011. gada [.]. septembra Lēmumu 2011/…/KĀDP Padome nolēma pieņemt turpmākus pasākumus, proti, aizliegt ieguldījumus jēlnaftas nozarē, iekļaut jaunus ierakstus sarakstos, aizliegt Sīrijas banknošu un monētu piegādi Sīrijas Centrālai bankai, iesaldēt noteiktus Sīrijas aktīvus ārpus Sīrijas, kā arī veikt dažus pielāgojumus attiecībā uz noteikumiem, kas aizsargā uzņēmējus pret prasījumiem, kas saistīti ar sankciju īstenošanu. (4) Šie pasākumi ir Līguma par Eiropas Savienības darbību piemērošanas jomā, tādēļ, jo īpaši lai nodrošinātu to, ka uzņēmēji visās dalībvalstīs tos piemēro vienādi, ir nepieciešamas Savienības līmeņa reglamentējošas darbības šo pasākumu īstenošanai. (5) Lai nodrošinātu šajā regulā paredzēto pasākumu efektivitāti, šai regulai ir jāstājas spēkā nekavējoties, IR PIEŅĒMUSI ŠO REGULU. 1. pants Regulu (ES) Nr. 442/2011 groza šādi: 1) regulas 1. pantā iekļauj šādu punktu: "j) "persona, vienība vai struktūra Sīrijā" ir: i) Sīrijas valsts vai jebkāda tās valsts iestāde; ii) fiziska vai juridiska persona, kas atrodas Sīrijā vai kuras mītnesvieta ir Sīrija; iii) juridiska persona, vienība vai struktūra, kuras juridiskā adrese ir Sīrijā; iv) juridiska persona, vienība vai struktūra Sīrijā vai ārpus tās, kas tieši vai netieši pieder vai ko tieši vai netieši kontrolē viena vai vairākas no iepriekš minētajām personām vai struktūrām;" 2) iekļauj šādu 2.a pantu: “2.a pants Ir aizliegts tieši vai netieši pārdot, piegādāt, nodot vai eksportēt Sīrijas Centrālai bankai jaunas Sīrijas valūtā denominētas banknotes un monētas, kas tiek drukātas vai kaltas ES."; 3) iekļauj šādu 3.c pantu: "3.c pants 1. Ir aizliegts: a) jebkurai 2. punktā minētai fiziskai vai juridiskai personai, vienībai vai struktūrai Sīrijā piešķirt jebkādu finanšu aizdevumu vai kredītu; b) iegūt vai palielināt līdzdalību uzņēmumā attiecībā uz jebkuru 2. punktā minēto personu, vienību vai struktūru Sīrijā; c) izveidot kopuzņēmumu ar jebkuru 2. punktā minēto personu, vienību vai struktūru Sīrijā; d) apzināti un tīši piedalīties darbībās, kuru mērķis vai sekas ir a), b) un c) apakšpunktā minēto aizliegumu apiešana. 2. Aizliegumus, kas minēti 1. punktā, piemēro visām personām, vienībām vai struktūrām Sīrijā, kuras nodarbojas ar jēlnaftas izpēti, ieguvi vai attīrīšanu. 3. Vienīgi 2. punkta nolūkā piemēro šādas definīcijas: a) “jēlnaftas izpēte” ietver jēlnaftas un krājumu izpēti, novērtēšanu un apsaimniekošanu, kā arī ģeoloģisko pakalpojumu sniegšanu saistībā ar šādiem krājumiem; b) “jēlnaftas attīrīšana” ir jēlnaftas pārstrāde, kondicionēšana vai sagatavošana degvielu pārdošanai gala patēriņam. 4. Pirmajā punktā noteiktais aizliegums: a) neskar saistības izpildi, kura izriet no līguma vai vienošanās, kas noslēgti pirms […/…/…]; b) neliedz līdzdalības palielināšanu uzņēmumā, ja šāda palielināšana ir pienākums, kas izriet no vienošanās, kura noslēgta pirms […/…/…]."; 4) iekļauj šādu 4.a pantu: “4.a pants Tiek iesaldēti visi saimnieciskie resursi, kas ir II pielikumā uzskaitīto personu, vienību un struktūru īpašumā, valdījumā vai kontrolē un kas […/…/2011] atrodas ārpus Sīrijas."; 5) regulas 10.a pantu aizstāj ar šādu: “10.a pants Nekādi prasījumi saistībā ar līgumu vai darījumu, kura izpildi tieši vai netieši, kopumā vai daļēji ietekmējuši pasākumi, ko uzliek šī regula, tai skaitā kompensācijas vai zaudējumu atlīdzības prasījumi vai citi šāda veida prasījumi, piemēram, ieskaits, līgumsodi vai prasījumi saistībā ar garantijām, prasījumi par obligācijas termiņa pagarināšanu vai samaksu, finanšu garantijām, ieskaitot prasījumus, kas izriet no akreditīviem un līdzīgiem instrumentiem, nav jāizpilda par labu Sīrijas valdībai, tās valsts struktūrām, uzņēmumiem un aģentūrām, vai jebkurai personai vai vienībai, kas rīkojas tās vārdā vai tās labā.". 2. pants Regulas (ES) Nr. 442/2011 II pielikumu groza saskaņā ar šīs regulas I pielikumu. 3. pants Šīs regulas II pielikumu iekļauj kā IIa pielikumu Regulā (ES) Nr. 442/2011. 4. pants Regulas (ES) Nr. 442/2011 IV pielikumu aizstāj ar šīs regulas III pielikumu. 5. pants Šī regula stājas spēkā tās publicēšanas dienā Eiropas Savienības Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, […] Padomes vārdā — priekšsēdētājs […] I PIELIKUMS Regulas (ES) Nr. 442/2011 II pielikumā pievieno šādus ierakstus: "[jauni vārdi, uzvārdi un nosaukumi, ko Padome ierosina iekļaut sarakstā]" II PIELIKUMS "IIa PIELIKUMS Regulas 4.a pantā minēto fizisko un juridisko personu, vienību un struktūru saraksts [vārdi, uzvārdi un nosaukumi, ko Padome ierosina iekļaut sarakstā]" III PIELIKUMS "IV PIELIKUMS Naftas produktu saraksts HS kods Apraksts 2709 00 Neapstrādātas naftas eļļas un eļļas un no bitumenminerāliem iegūtas eļļas: 2710 Naftas eļļas un no bitumenminerāliem iegūtas eļļas, izņemot neapstrādātas eļļas; citur neminēti un neiekļauti pārstrādes produkti, kas satur 70 % no svara vai vairāk naftas eļļas vai no bitumenminerāliem iegūtas eļļas, ja šīs eļļas ir pārstrādes produktu pamatsastāvdaļas; eļļas atkritumi: 2712 Vazelīns; parafīna vasks, mikrokristāliskais naftas vasks, ogļu putekļu vasks, ozokerīts, lignītvasks, kūdras vasks, citādi minerālvaski un tamlīdzīgi produkti, kas iegūti sintēzē vai citos procesos, iekrāsoti vai nekrāsoti: 2713 Naftas kokss, naftas bitumens un citādi naftas eļļu vai no bitumenminerāliem iegūtu eļļu pārstrādes atlikumi: 2714 Dabiskais bitums un asfalts; bitumena vai naftas slāneklis un darvas smilts; asfaltīti un asfalta ieži: 2715 00 00 Bitumena maisījumi uz dabiskā asfalta, dabiskā bituma, naftas bitumena, minerāldarvu vai minerāldarvu piķa bāzes (piemēram, bitumena mastikas, asfalta/bitumena lakas)" [1] OV L 121, 10.5.2011., 11. lpp. [2] OV L 121, 10.5.2011., 1. lpp. [3] OV L 228, 3.9.2011., 1. lpp.